Mentor: ‘Guptas het gereis sonder doeane-goedkeuring’Voormalige ANC-LP Vytjie Mentor verlede jaar by haar getuienis voor die kommissie van ondersoek na staatskaping. Foto: Nokuthula Mbatha/African News Agency Vytjie Mentor, voormalige ANC-LP, het Maandag voor die kommissie van ondersoek na staatskaping die rekords van binnelandse sake rakende die omstrede Gupta-broers se buitelandse reise bevraagteken. Mentor het aangevoer die familie het soms sonder die goedkeuring van Suid-Afrika se doeane gereis. Mentor is weer voor die Zondo-kommissie geroep om duidelikheid te gee oor sekere van die aspekte in die getuienis wat sy verlede jaar voor die kommissie gelewer het. Sy het toe aan die kommissie gesê sy het een van die Gupta-broers in Augustus 2010 ontmoet op ŉ vlug na China vir ŉ staatsbesoek en dat dié man haar ingelig het sy broer, Atul, is reeds in Beijing as deel van die regering se afvaardiging. Adv. Mahlape Sello, die getuienisleier, het dit aan Mentor gestel dat volgens die rekords van binnelandse sake, het Atul slegs die land in Mei 2010 en toe weer in Oktober 2010 verlaat, nie in Augustus nie. Vlugrekords dui ook daarop dat Atul nie op die lys was nie. Mentor het hierop gevra of dié reisinligting slegs van een paspoort bekom is. “Ek wil dit graag stel dat Atul verskeie paspoorte het en soos ek gesê het, ek is op ŉ Emirates-vlug deur ŉ Gupta-broer ingelig dat hy [Atul] reeds in China was. Ons weet ook nadat ŉ Gupta-vliegtuig by die Waterkloof‑lugmagbasis geland het [vir ‘n Gupta-troue in 2013], is hulle goedere nie deur doeane goedgekeur nie en kon hulle in en uit gaan sonder om deur doeane te beweeg,” het sy gesê. Sello het aan Mentor gevra: “Sê jy dat die rekords van binnelandse sake onvolledig is?” “Ek sê net wat ek gelees en gehoor het,” het Mentor geantwoord. Adjunkhoofregter Raymond Zondo, voorsitter van die kommissie, het Mentor gevra om net te antwoord met inligting wat sy self weet. Mentor het toegegee dat die rekords van binnelandse sake die amptelike inligting is vir Atul se reise in en uit die land. Die voormalige LP het gesukkel om besonderhede van haar vroeëre getuienis te onthou. Sy het haar getuienis wat Fana Hlongwane geïmpliseer het, teruggetrek nadat sy besef het Hlongwane was nie die man wat deur Duduzane Zuma aan haar voorgestel is op ŉ vlug na Dubai in 2010 nie. Sy het Maandag weer vir Hlongwane om verskoning gevra. Ajay en Atul Gupta. Foto: ANA Mike Hellens, wat die Gupta-familie verteenwoordig, het vroeër versoek dat ŉ video wat geneem is tydens die kommissie se ondersoek ter plaatse by die Guptas se Saxonwold-herehuis as bewysstuk ingedien word. Die kommissie, die Guptas se regspan en Mentor was in Desember verlede jaar saam by die herehuis om duidelikheid te kry oor Mentor se getuienis dat die familie voormalige pres. Jacob Zuma en sy kabinet beheer en sodoende miljarde rande deur staatskontrakte bekom het. Hellens het aangevoer die video toon dat Mentor se geloofwaardigheid as getuie twyfelagtig is. “Op die video kan haar gesigsuitdrukkings gesien word en hoe sy sprakeloos is en so aan… die hele video moet as bewyse ingedien word, voorsitter,” het Hellens gesê. Mentor het beswaar aangeteken dat haar geloofwaardigheid deur die Guptas se regsverteenwoordigers aangeval word en gesê die besluit om ŉ staatskapinggetuie te word was nie maklik nie. “Ek neem hierdie kommissie baie ernstig op. Hierdie [getuienis] eis sy tol op my. Dit was vir my moeilik om hierheen te kom. Ek wil dit net onder jou aandag bring, voorsitter, dat my geloofwaardigheid aangeval is en selfs gedurende die ter plaatse ondersoek… my regspan en ek het nog nie kans gehad om hierdie [aanvalle] aan te spreek nie.” Zondo het gesê hy sal op ŉ gepaste tyd ŉ beslissing oor Hellens se aansoek maak.